Man sterf in botsing op Du Toitskloof-pasFoto: ER24/Facebook ŉ Man is Sondagaand dood en ŉ vrou kritiek beseer nadat twee voertuie mekaar reg van voor op die Du Toitskloof-pas naby Worcester in die Wes-Kaap getref het. Volgens Russel Meiring, ŉ woordvoerder van ER24, is albei voertuie erg beskadig. “Die bestuurder van een van die voertuie was reeds dood toe paramedici by die toneel opgedaag het,” het Meiring gesê. Die vrou wat kritiek beseer is, is op die toneel gestabiliseer en met ŉ ambulans na ŉ nabygeleë hospitaal geneem. Twee ander persone is ook in die botsing beseer, maar het verdere behandeling en vervoer na die hospitaal geweier. Die oorsaak van die ongeluk is nog nie bekend nie en word deur die polisie ondersoek.